VIDEO Noi imagini de la accidentul în care a fost implicat Daniel Chițoiu. Un martor spune că mașina fostului ministru a intrat pe contrasens

Noi imagini de la accidentul în care a fost implicat joi Daniel Chițoiu, pe Dealul Negru, au fost trimise de un cititor G4Media.ro care a fost martor la eveniment.

În filmuleț, un martor, șoferul care se afla chiar în mașina din spatele autoturismului condus de Chițoiu, spune că mașina fostului ministru a intrat pe contrasens și a lovit Loganul care venea regulamentar din sens opus.

Fostul ministru Daniel Chițoiu, secretar general al ALDE, a fost implicat într-un accident rutier pe DN 7, în localitatea Zamfirești din județul Argeș, pe Dealul Negru. Chițoiu conducea o mașină Audi și s-a lovit frontal cu un autoturism Logan. Șoferul Loganului, în vârstă de 82 de ani, și o femeie de 73 de ani, pasageră în același autoturism au murit.

Polițiștii fac cercetări pentru a stabili cine este vinovat de producerea accidentului.